Diari Oficial de la Generalitat Valenciana


Sumari del DOGV 6160, del 07-12-2009 (2009/13985)

ORDE d'1 de desembre de 2009, de la Conselleria de Solidaritat i Ciutadania, per la qual es convoquen, per a l'any 2010, subvencions a programes, projectes i microprojectes de cooperació internacional per al desenrotllament que realitzen organitzacions no governamentals per al desenrotllament (ONGD) que s'han d'executar en l'exterior.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6160

Data del DOGV
:   07-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/13877


Data del document
:   01-12-2009

Organisme emissor
:   Conselleria de Solidaritat i Ciutadania

Tipus de document
:   Ordre

Descriptors 

:   * suport econòmic
    * organització no governamental
    * ajuda al desenvolupament
    * ajuda pública

ORDE d'1 de desembre de 2009, de la Conselleria de Solidaritat i Ciutadania, per la qual es convoquen, per a l'any 2010, subvencions a programes, projectes i microprojectes de cooperació internacional per al desenrotllament que realitzen organitzacions no governamentals per al desenrotllament (ONGD) que s'han d'executar en l'exterior. [2009/13597]
D'acord amb el que establix la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i segons el que disposa el Decret 201/1997, d'1 de juliol, del Consell de la Generalitat, sobre regulació de les bases per a la cooperació internacional per al desenrotllament i del règim específic de transferències de fons destinats a la cooperació amb països en via de desenrotllament.
Segons el que s'ha assenyalat en l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 juny de 1991, per raó del qual, els consellers corresponents establiran les oportunes bases reguladores de concessió de subvencions.
De conformitat amb el que preveu el 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les Conselleries de la Generalitat, i el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania,
ORDENE
Primer
Convocar subvencions a organitzacions no governamentals per al desenrotllament (ONGD), per al cofinançament de programes, projectes i microprojectes de cooperació per al desenrotllament que s'han d'executar en països i poblacions estructuralment empobrits.
Segon
Aprovar les bases per les quals es regula esta convocatòria, que s'inclouen com a annex I de la present orde.
Tercer
1. Les subvencions concedides per raó d'esta convocatòria seran sufragades a càrrec de l'aplicació pressupostària 11.73.41.775.41.1 del programa "Cooperació Internacional al Desenrotllament" del Pressupost de la Generalitat per al 2010, per un import global màxim de 97.612.647 euros, dels quals 5.000.000 d'euros corresponen a subvencions de programes (línia de subvenció T7691); 23.733.499 d'euros corresponen a subvencions de projectes (línia de subvenció T2324) i 500.000 d'euros a subvencions de microprojectes (línia de subvenció T7670), estant condicionada la seua concessió a l'existència de crèdit adequat i suficient en els mencionats Pressupostos de la Generalitat per al 2010, de conformitat amb el que disposa l'Orde de 26 de setembre de 1994, sobre tramitació anticipada d'expedients de gasto de la Conselleria d'Economia i Hisenda.
2. Del total dels fons disponibles en esta convocatòria, el 75%, com a mínim, es destinarà als països o poblacions prioritaris d'acord amb les prioritats geogràfiques assenyalades en la base 3.2 de l'annex I d'esta convocatòria.
3. Al mateix temps, almenys el 16% dels fons previstos en esta convocatòria es destinarà als països menys avançats (PMA), segons la classificació realitzada per les Nacions Unides.
Quart
1. Les subvencions que s'han de concedir per la present convocatòria no necessiten notificació a la Comissió Europea, per no reunir els requisits recollits en l'article 87 del Tractat Constitutiu de la Comunitat Europea, ja que les dites subvencions s'atorguen a entitats sense ànim de lucre, registrades a més com a organització no governamental per al desenrotllament (ONGD), per a la realització de projectes de cooperació al desenrotllament, amb un alt contingut social, no suposant les accions subvencionades cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
2. Per tant, amb la percepció de les mencionades subvencions no hi ha possibilitat de falsejament de la competència que afecte els intercanvis comercials entre Estats membres, a l'efecte assenyalat en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
Contra el present acte, que posa fi a la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 1 de desembre de 2009
El conseller de Solidaritat i Ciutadania,
RAFAEL BLASCO CASTANY
ANNEX I
Bases per les quals es regula la convocatòria de subvencions dirigides a organitzacions no governamentals per al desenrotllament (ONGD) per al cofinançament de programes, projectes i microprojectes de cooperació internacional per al desenrotllament que s'han d'executar en països i poblacions estructuralment empobrits
Base 1. Objecte de la Convocatòria.
És objecte de la present orde, convocar subvencions a organitzacions no governamentals per al desenrotllament (ONGD), per al cofinançament de programes, projectes i microprojectes de cooperació per al desenrotllament que s'han d'executar en països i poblacions estructuralment empobrits.
Les diferents modalitats i línies de subvenció seran les següents:
1.1. Programes de cooperació internacional per al desenrotllament
Un programa és, a l'efecte de la present convocatòria, un conjunt d'activitats planificades a mitjà termini, amb un caràcter integral i un ampli impacte en una zona i en un o diversos sectors d'intervenció. Els programes, que podran estar integrats per diversos projectes, han de recolzar-se en processos de planificació, continuïtat i sostenibilitat que impliquen una major complexitat i temporalitat de les actuacions.
Les subvencions que s'han de concedir per a la realització de programes no podran excedir els 500.000 €, quantitat que s'elevarà a 800.000 € en el cas que siguen presentats i executats per una agrupació d'ONGD. El cost total del programa ha de ser inferior a 625.000 € o a 1.000.000 € si es presenta per una agrupació d'ONGD.
La duració dels programes ha d'estar compresa entre 18 i 48 mesos.
1.2. Projectes de cooperació internacional per al desenrotllament
S'entén per projecte el conjunt d'accions dirigides a la consecució d'un objectiu específic que poden estar inserides en programes o plans de desenrotllament de major envergadura. Els projectes es recolzen en planificacions molt definides, amb previsions concretes dels recursos necessaris i la temporalitat de la seua execució.
La subvenció màxima que s'ha de concedir per projecte no podrà ser superior a 300.000 €. No obstant això, el límit màxim subvencionable s'amplia fins a 400.000 € per a aquells projectes que tinguen com a objecte específic el desenrotllament socioeconòmic amb enfocament de sobirania o seguretat alimentària, per a reduir la greu crisi alimentària mundial que afecta especialment els països estructuralment empobrits, problemàtica directament vinculada a l'èxit del primer dels Objectius del Mil·lenni.
El cost total d'un projecte no podrà superar la quantia de 375.000 €, excepte en el cas que tinga com a objecte específic la sobirania i/o seguretat alimentària, en este cas l'import del cost total s'eleva a 500.000 €.
El període d'execució dels projectes serà de fins a 36 mesos.
1.3. Microprojectes de cooperació internacional per al desenrotllament.
Un microprojecte és una intervenció o acció puntual de cooperació per al desenrotllament, que pot o no contribuir a la consecució de projectes o programes de desenrotllament i que, per tant, complementa o reforça l'estratègia de desenrotllament en un determinat sector de població, comunitat o col·lectiu específic a què es dirigix.
L'import màxim de subvenció per cada microprojecte serà de 50.000 euros i el cost total del projecte no podrà ser superior a 62.500 €.
El període d'execució d'un microprojecte no serà superior a 12 mesos.
Base 2. Projectes exclosos
1. No seran subvencionables a través d'esta convocatòria les sol·licituds el contingut de les quals estiga clarament previst en les restants convocatòries de subvencions de la Generalitat, com són les que tinguen com a objecte l'acció humanitària, el codesenrotllament, l'educació i sensibilització per al desenrotllament o la formació i investigació en la matèria. En el cas que això passe, l'administració d'ofici i prèvia comunicació a l'entitat sol·licitant, podrà incloure el projecte presentat en la valoració de la convocatòria corresponent, sempre que la sol·licitud haja tingut entrada abans que finalitze el termini de presentació de sol·licituds de la dita convocatòria.
2. Tampoc podran finançar-se actuacions que no puguen assegurar la seua viabilitat quan cesse el finançament extern.
Base 3. Prioritats
3.1. Prioritats horitzontals
De conformitat amb el que establix el Pla director de la Cooperació Valenciana 2008-2011, en totes les sol·licituds que es presenten a la present convocatòria han de concórrer les prioritats horitzontals següents:
a) Contribuir a la reducció de la pobresa, recolzant estratègies que tinguen com a objecte el desenrotllament humà sostenible i la millora de les condicions de vida dels pobles.
b) La protecció i el respecte als drets humans, l'enfortiment de les estructures democràtiques i el suport a les institucions, la governabilitat, la gestió descentralitzada, l'enfortiment del teixit social i la participació ciutadana.
c) L'equitat de gènere, recolzant i incentivant la igualtat d'oportunitats i la participació de les dones en totes les accions.
d) La protecció i millora del medi ambient, la conservació de la biodiversitat i l'ús racional i sostenible dels recursos naturals.
3.2 Prioritats geogràfiques
1. En esta convocatòria es cofinançaran únicament aquelles accions que tinguen com a destinataris països o poblacions considerats prioritaris o d'atenció específica d'acord amb el que preveu el Pla director de la Cooperació Valenciana 2008-2011, així com aquells que estiguen considerats en les classificacions de les Nacions Unides amb Índex de Desenrotllament Humà Baix o Països Menys Avançats.
2. Es consideren prioritaris els països o les poblacions següents:
a) Amèrica Central i Carib: El Salvador, Guatemala, Hondures, Nicaragua, i República Dominicana i Haití.
b) Amèrica del Sud: Colòmbia, Bolívia, Equador i Perú.
c) Àfrica Subsahariana: Angola, Benín, Burkina-Faso, Etiòpia, Kenya, Moçambic, Uganda i Rwanda.
d) Magrib i Orient Mitjà: Algèria, El Marroc, la població sahrauí i els territoris palestins.
e) Àsia: Índia.
3. Es consideren països d'atenció específica els següents:
a) Amèrica Central i Carib: Cuba, Mèxic i Panamà.
b) Amèrica del Sud: Argentina, Brasil i Paraguai.
c) Àfrica Subsahariana: Camerun, Txad, Costa de Marfil, Mali, Níger, Guinea Bissau, Guinea Equatorial, República Democràtica del Congo, Senegal, Sierra Leone i Sudan.
d) Magrib i Orient Mitjà: Jordània, Mauritània i Tunis.
e) Àsia: Filipines i Bangla Desh.
3.3. Prioritats sectorials
D'acord amb el que preveu l'article 6.5 de la Llei 6/2007 i el Pla director de la Cooperació Valenciana 2008-2011, les actuacions cofinançades en la present convocatòria han de dirigir-se a l'atenció d'un o alguns dels sectors següents:
1. Millora de les capacitats per a satisfer les necessitats socials bàsiques, que comprenen l'enfortiment dels sistemes de salut d'acord amb les prioritats locals i nacionals dels països destinataris i les recomanacions d'organismes internacionals; la millora de la qualitat de l'educació i formació bàsica; la millora d'infraestructures, servicis energètics, abastiment, control i tractament de l'aigua, sostenibilitat mediambiental, així com l'accés a una vivenda digna i el desenrotllament socioeconòmic amb enfocament de sobirania alimentària a fi de garantir el dret a l'alimentació.
2. Millora de les condicions i els drets dels grups que travessen o patixen situacions de vulnerabilitat, com són infància i joventut, població refugiada, desplaçada o afectada per desastres, poblacions indígenes o població amb discapacitat.
3. Millora de les capacitats econòmiques i productives, com la realització de programes de cooperativisme, associacionisme, l'enfortiment del sistema de microcrèdits i la creació de microempreses i autoocupació; l'enfortiment dels sectors productius, en especial de la producció i distribució d'aliments dins del principi de sobirania alimentària, el foment del comerç just i del consum responsable, l'enfortiment de les xarxes de comerç, capacitació empresarial, professional i laboral i el foment del turisme sostenible.
4. Promoció de la governabilitat democràtica, respecte i promoció dels drets humans, enfortiment de les administracions descentralitzades i la participació de la societat civil, formació de tècnics municipals i prestació d'assistències tècniques per a la millora dels servicis públics.
5. Promoció de gènere en el desenrotllament i l'apoderament de les dones.
3.4. Altres prioritats
1. Es donarà prioritat al finançament dels programes i projectes:
a) Que complementen o reforcen plans estratègics d'intervenció.
b) Que incidisquen en l'augment de l'impacte de les accions recolzades en anteriors exercicis per la Generalitat.
c) Que es presenten d'acord amb les prioritats de desenrotllament dels països receptors de l'ajuda.
d) Que participen dos o més entitats amb capacitats complementàries, potenciant el treball en xarxa.
e) Que es demostre capacitat tècnica i experiència suficient de l'entitat sol·licitant en el sector o sectors d'intervenció i en l'àrea geogràfica.
f) Que presenten un pla de sostenibilitat que garantisca la continuïtat del projecte una vegada desapareguda l'ajuda externa.
g) Que tinguen una gran implicació de la població beneficiària en les diferents fases d'execució del projecte.
h) Que tinguen una elevada implicació financera de l'entitat sol·licitant.
i) El major percentatge de subvenció de la qual estiga destinat al país on es duga a terme l'execució del projecte.
2. Així mateix, es prioritzarà la concessió de subvencions a càrrec d'esta convocatòria a favor d'aquelles entitats la seu estatutària o seu central de les quals es trobe dins del territori de la Comunitat Valenciana, i també d'aquelles la capacitat de gestió i estructura de les quals a l'efecte haja quedat acreditada, a través de l'adequada realització dels projectes i del correcte compliment de les obligacions dimanants de la percepció de subvencions en anys anteriors, dins del programa de cooperació internacional al desenrotllament de la Generalitat.
Base 4. Requisits generals per a les entitats sol·licitants.
1. Per a concórrer a les ajudes convocades a través de la present orde, les Organitzacions No Governamentals de Desenrotllament han de complir els requisits de l'article 5 del Decret 201/1997, d'1 de juliol, del Govern Valencià, sobre regulació de les bases per a la cooperació internacional al desenrotllament.
2. A més, serà necessari que l'entitat estiga inscrita o haja sol·licitat la inscripció amb anterioritat a la publicació de la present orde en el Registre d'Agents de la Cooperació Internacional al Desenrotllament de la Comunitat Valenciana o, si no n'hi ha, en el Registre d'Organitzacions no Governamentals de Desenrotllament adscrit a l'Agència Espanyola de Cooperació Internacional per al Desenrotllament.
3. No s'admetran en la present convocatòria els projectes presentats per entitats que no hagen aportat en temps i forma la documentació justificativa de les subvencions rebudes en exercicis anteriors, o que es troben en procediment de reintegrament per via executiva.
Base 5. Requisits específics per a les distintes modalitats de subvenció i per a la presentació de sol·licituds en agrupació.
A més dels requisits generals, les entitats sol·licitants, segons la modalitat de sol·licitud, han d'acreditar els punts següents:
5.1. Programes de cooperació internacional per al desenrotllament.
Experiència en la realització, individualment o en agrupació amb altres ONGD, almenys de quatre projectes de cooperació internacional en països en via de desenrotllament. No serà necessari acreditar l'experiència en el cas d'entitats que ja hagen obtingut subvencions per a la realització, almenys, de dos projectes de cooperació per al desenrotllament o d'un gran projecte de cooperació internacional al desenrotllament en xarxa en anteriors convocatòries de la Generalitat.
5.2. Projectes de cooperació internacional per al desenrotllament.
Experiència en la realització, individualment o en agrupació amb altres ONGD, almenys, de quatre projectes de cooperació internacional en països en via de desenrotllament. No serà necessari acreditar la dita experiència en el cas d'entitats que ja hagen rebut subvencions en anteriors convocatòries del programa de cooperació al desenrotllament de la Generalitat, ja siga individualment o en agrupació amb altres entitats.
5.3. Agrupació entitats.
Quan una sol·licitud es presente per una agrupació d'ONGD, totes les entitats que la formen han de complir els requisits generals descrits en la base 4.
Quant a l'experiència exigida en les modalitats de programes o projectes, esta es podrà acreditar de forma individual o conjunta entre les ONGD que participen en l'agrupació.
Base 6. Presentació de sol·licituds.
1. Per a cada programa, projecte o microprojecte ha de presentar-se una sol·licitud, d'acord amb el model que figura com a annex II de la present Orde, i en el Portal de la Generalitat (www.gva.es) accedint als apartats "Guia Prop"-"Tràmits i Servicis", degudament emplenada i firmada pel representant legal de l'entitat.
2. El lloc de presentació de les sol·licituds és la Direcció General de Cooperació al Desenrotllament i Solidaritat, situat a la Plaça Sant Nicolau, núm. 2 (València 46788) o qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
3. El termini de presentació de sol·licituds finalitza el 15 de gener del 2010.
4. Cada entitat, de manera individual o en agrupació amb una/unes altra/es ONGD, podrà presentar un màxim de dos sol·licituds per a cada una de les tres modalitats d'esta convocatòria.
5. En el cas de sol·licituds presentades per una agrupació d'ONGD, el model de sol·licitud el firmarà el representant de l'entitat designada com a líder, que serà la responsable davant de la Generalitat del compliment de les obligacions derivades de la concessió de l'ajuda.
6. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no l'acompanye la documentació preceptiva, es requerirà a l'entitat sol·licitant, d'acord amb el que establix l'article 71.1 de la mencionada Llei, perquè, en el termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició, prèvia resolució que ha de ser dictada en els termes previstos en l'article 42 de la mencionada Llei.
7. La presentació de la sol·licitud significa la plena acceptació de les presents bases.
Base 7. Documents que han d'acompanyar a la sol·licitud
Juntament amb el model de sol·licitud, ha de presentar-se preceptivament la següent documentació. En el cas que una mateixa entitat sol·licite dos o més subvencions en la present convocatòria, la documentació relacionada en la present base només es presentarà juntament amb una de les sol·licituds, i s'indicarà expressament en la resta de sol·licituds a quina d'estes s'adjunta:
1. Còpia compulsada de les modificacions estatutàries posteriors a la sol·licitud d'inscripció de l'entitat en el Registre d'Agents de la Cooperació Internacional al Desenrotllament de la Comunitat Valenciana.
2. Si l'entitat no es troba inscrita en el Registre d'Agents de la Cooperació Internacional al Desenrotllament de la Comunitat Valenciana o no ha sol·licitat la inscripció, còpia compulsada dels estatuts originals i les seues modificacions posteriors.
3. En el cas que en el model de sol·licitud no s'autoritze la Generalitat a obtindre les dades relatives al compliment de les obligacions fiscals i amb la Seguretat Social, ha d'aportar-se els certificats vigents, en original o còpia compulsada, d'estar al corrent en el compliment de les obligacions fiscals i amb la Seguretat Social emesos per l'Agència Estatal d'Administració Tributària, la Conselleria d'Economia, Hisenda i Ocupació i la Tresoreria de la Seguretat Social.
4. Quan siga necessari acreditar l'experiència d'acord amb la base 5, llista dels projectes realitzats, en la qual s'especifique el títol, dates d'execució, cost total en euros de cada un dels projectes, organismes finançadors i quantia de les subvencions concedides. La dita relació ha d'anar acompanyada de la documentació que acredite fefaentment la realització dels projectes.
5. Certificat original o còpia compulsada acreditatiu de la inscripció en el Registre d'organitzacions no governamentals de desenrotllament adscrit a l'Agència Espanyola de Cooperació Internacional per al Desenrotllament (AECID), únicament en el cas que l'entitat no es trobe inscrita en el Registre d'Agents de la Cooperació Internacional al Desenrotllament de la Comunitat Valenciana o no haja sol·licitat la seua inscripció amb anterioritat a la publicació de les presents bases.
6. Original de la declaració responsable del representant legal de l'entitat, d'acord amb el model que figura en l'annex III d'esta orde i en el Portal de la Generalitat (www.gva.es) accedint als apartats "Guia Prop"- "Tràmits i Servicis", en la qual conste:
a) que l'entitat disposa de seu social central o delegació permanent en la Comunitat Valenciana, el seu domicili i la data de la seua obertura.
b) la indicació de no incórrer en cap de les circumstàncies recollides en l'article 13.2 i 3 de la Llei 38/2003, de 17 de novembre, General de Subvencions.
c) la indicació de complir la normativa sobre integració laboral de persones amb discapacitat o, si és el cas, l'exempció de la dita obligació.
d) l'acord de sol·licitar la subvenció segons les normes estatutàries, amb referència expressa al títol o títols de les propostes per als quals se sol·licita subvenció.
e) el compromís que l'entitat no portarà a terme, en l'àmbit d'execució de les propostes presentades, cap acció que poguera resultar contradictòria amb la política exterior d'Espanya o amb els objectius de la Generalitat.
f) la indicació que les condicions d'inscripció en el Registre de l'Agència Espanyola de Cooperació Internacional per al Desenrotllament i/o en el Registre d'Agents de la Cooperació Internacional al Desenrotllament de la Comunitat Valenciana no han variat des que es va realitzar. En cas d'haver-hi alguna variació han d'aportar el certificat corresponent.
g) el compromís de l'entitat de transferir a un compte bancari específic per al programa, projecte o microprojecte l'import de la subvenció rebuda.
h) la declaració del responsable de l'entitat de complir les obligacions derivades de l'Estatut Cooperant, si és el cas.
7. Només quan es tracte d'una entitat que en el passat no ha obtingut subvencions de la Generalitat o quan se sol·licite la transferència dels fons a un nou compte que no figure donat d'alta en la base de dades de la Generalitat, serà necessari aportar la fitxa de manteniment de tercers. El model es troba disponible en el Portal de la Generalitat (www.gva.es) accedint als apartats "Guia Prop"- "Tràmits i Servicis", i ha de presentar-se acompanyat del certificat de l'entitat bancària que acredite la titularitat del compte bancari, així com de la còpia del document d'identitat i del poder de representació de qui firme la fitxa de manteniment de tercers.
8. Organigrama de l'entitat sol·licitant en la Comunitat Valenciana, amb indicació del nom, dedicació i titulació del personal responsable de la gestió administrativa i econòmica del projecte.
Base 8. Documentació tècnica de l'entitat i del programa, projecte o microprojecte.
Juntament amb el model de sol·licitud i la documentació assenyalada en la base 7, han d'aportar-se els documents, en dos exemplars, que es detallen a continuació, necessaris per a la correcta valoració de la sol·licitud. Esta documentació ha de presentar-se per a cada una de les sol·licituds.
1. Formulari d'identificació del programa, projecte o microprojecte emplenat totalment, segons el model que figura com a annex IV i disponible en el Portal de la Generalitat (www.gva.es) accedint als apartats "Guia Prop"-"Tràmits i Servicis", amb una identificació i formulació precises. El formulari ha de presentar-se en paper i en format electrònic, pdf o compatible Word.
2. Estatuts i inscripció del soci local davant de l'administració competent que acredite la seua capacitat jurídica i d'obrar en el país d'execució de l'actuació, quan siga una entitat privada, i els termes de la col·laboració entre l'ONGD sol·licitant de la subvenció i el soci local.
3. En el cas que el soci local siga una contrapart institucional o governamental, ha d'aportar-se un conveni en què conste la voluntat del soci local de recolzar la realització del programa o projecte, així com els termes de la col·laboració entre l'ONGD sol·licitant de la subvenció i el soci local.
4. Si la sol·licitud es presenta per una agrupació d'ONGD, ha d'aportar-se un acord de col·laboració firmat pels representants legals de totes les entitats que la formen, en el qual es designe l'entitat que actuarà com a líder i representant davant de la Generalitat; es faça constar expressament la voluntat de les parts de concórrer conjuntament a esta convocatòria i el compromís d'executar l'actuació de manera conjunta. L'acord ha de comprendre també el detall de les actuacions i responsabilitats que cada ONGD assumix en l'execució del projecte de què es tracte i el compromís de no dissoldre l'agrupació fins que no finalitze el període d'execució de les accions subvencionades.
5. Factures pro forma, pressupostos professionals o peritatges acreditatius dels costos per unitat dels recursos que s'han d'utilitzar i de manera excepcional, en el cas que no puga disposar-se de documents acreditatius respecte d'algun concepte de gasto, l'informe justificatiu d'esta impossibilitat.
6. Documentació acreditativa de la titularitat i règim de propietat dels immobles vinculats al projecte, i el valor d'estos.
7. Documentació acreditativa del valor de les contribucions en espècie dels socis locals, que siguen imprescindibles per a la realització del projecte.
8. Informe i documentació justificativa de la quantia dels costos indirectes que s'imputen al projecte, d'acord amb el que disposa la base 10.
9. En el cas que el projecte comprenga la construcció de vivendes o infraestructures, s'han d'aportar els permisos d'obra o documents que acrediten la conformitat de les autoritats locals.
10. Memòria econòmica i pla de finançament de la proposta, elaborats d'acord amb el que establixen els articles 6, 7, 8 i 10.7.b) del Decret 201/1997, del Consell de la Generalitat, segons el model que figura com a annex V i en el Portal de la Generalitat (www.gva.es) accedint als apartats "Guia Prop"-"Tràmits i Servicis", on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total del programa, projecte o microprojecte.
11. Memòria d'activitats de l'entitat sol·licitant, en la qual consten les activitats realitzades durant els tres últims anys naturals anteriors a la convocatòria, i el nom dels directius i membres del patronat o òrgan col·legiat equivalent, la data del seu nomenament i el sistema d'elecció d'estos i el nombre de socis, associats i col·laboradors de l'entitat.
12. Memòria econòmica de l'entitat que incloga l'estat comptable corresponent als últims comptes aprovats, balanç amb els ingressos i els gastos i fonts de finançament.
13. Relació del personal laboral i voluntari de l'entitat sol·licitant i/o del soci local que participarà directament en l'execució del projecte i dades identificatives d'este personal.
Base 9. Documentació addicional.
A més de la documentació d'aportació obligatòria ressenyada en les dos bases anteriors, les sol·licituds poden anar acompanyades de la documentació detallada a continuació, o qualsevol altra que l'entitat considere convenient, a fi de poder realitzar una millor valoració de les entitats i propostes presentades:
1. Material gràfic i audiovisual complementari a la informació presentada.
2. Mapa general i de localització detallada de l'actuació.
3. Estudis d'identificació previs a l'actuació.
4. Estudis de viabilitat.
5. Acord de col·laboració entre l'entitat sol·licitant i el soci local, quan no siga obligatori, informe sobre anteriors col·laboracions i relació entre l'entitat i el soci local.
6. Documents d'estratègies de l'entitat dins de les prioritats del Pla director de la Cooperació Valenciana 2008-2011 i de la Llei de Cooperació Internacional al Desenrotllament de la Comunitat Valenciana.
7. Pla o programa dins del qual s'inserix l'actuació.
8. Carta o document de consentiment previ informat de les persones destinatàries pel que fa a l'actuació.
9. Qualsevol altra documentació que puga resultar d'interés per a la millor valoració del projecte.
Base 10. Subvenció de costos indirectes
1. Es consideraran costos indirectes, d'acord amb el que establix l'article 6.2 h) del Decret 201/1997, del Consell de la Generalitat, els gastos administratius de l'ONGD a la Comunitat Valenciana i del soci local.
2. El percentatge màxim de costos indirectes finançables es fixa en el 8% de la subvenció concedida per la Generalitat.
3. Queda exclosa la possibilitat d'imputar a costos indirectes la reinversió dels interessos generats pels fons del projecte.
4. No són gastos indirectes imputables a la subvenció de la Generalitat els següents:
a) Manteniment de les seus i instal·lacions de l'entitat o soci local, com ara electricitat, aigua, comunicacions i altres subministraments de la mateixa índole.
b) Quotes satisfetes per pertinença a qualsevol agrupació d'ONGD.
c) Combustible, assegurances i manteniment de vehicles.
d) Lloguer de locals per a seu.
Base 11. Límits de finançament
1. La participació financera de la Generalitat en les actuacions subvencionades serà, com a màxim, del 80% del cost total del programa, projecte o microprojecte. El percentatge de cofinançament d'un projecte quedarà fixat en el moment de l'aprovació de la quantia de la subvenció per la relació entre esta i el cost total del projecte que apareix en el formulari d'identificació original o, si és el cas, reformulat. Si després de l'execució efectiva del projecte, el cost total real fóra inferior al previst en un principi, la subvenció podrà ser objecte de minoració, de manera que el percentatge de cofinançament de la Generalitat es mantinga inalterat.
2. El finançament extern de les actuacions no podrà superar el 95% del cost total d'estes, i l'entitat sol·licitant i/o el soci local, entitats públiques o privades del país en via de desenrotllament ha d'aportar, com a mínim, el 5% del cost.
3. Les propostes que hagen superat l'avaluació tècnica, podran ser subvencionades pel 100% de l'import sol·licitat, i les subvencions es concediran per orde de puntuació de major a menor.
4. Una mateixa entitat, ja siga de manera individual o en agrupació amb altres ONGD, no podrà obtindre ajudes superiors al 5% del total dels fons disponibles per a la present convocatòria.
5. Si una determinada actuació, compresa al seu torn en un programa o projecte, obté subvenció del programa de cooperació al desenrotllament de la Generalitat, no podrà ser subvencionada en una altra modalitat de les previstes en les presents bases.
6. L'import de les subvencions concedides no podrà ser de tal quantia que en concurrència amb altres subvencions o ajudes supere el cost de l'activitat que s'ha de portar a terme.
Base 12. Valoració de les propostes
1. Finalitzat el termini de presentació de sol·licituds i una vegada esmenades estes o transcorregut el termini per a fer-ho, la comissió tècnica del Programa de Cooperació efectuarà la valoració de les propostes a fi de proposar la selecció de les que es consideren de major interés d'acord amb les prioritats a què es referixen les presents bases.
2. La comissió tècnica del Programa de Cooperació està composta per:
- La persona titular de la Direcció General de Cooperació al Desenrotllament i Solidaritat, que actuarà com a presidenta.
- La persona titular de la Direcció de l'Àrea de Cooperació al Desenrotllament i Solidaritat.
- La persona titular de la Direcció del Servici de Gestió Administrativa i Assistència Jurídica.
- La persona titular de la Direcció del Servici de Planificació i Formació.
- La persona titular de la secretària general Administrativa de la Conselleria de Solidaritat i Ciutadania, o qui designe com a suplent.
- Un tècnic designat per la Direcció General de Cooperació al Desenrotllament i Solidaritat, que ostentarà la Secretaria de la Comissió, amb veu però sense vot.
3. Com a element de deliberació la Comissió podrà utilitzar els informes tècnics elaborats pel personal de la Direcció General i/o una entitat externa, contractada a l'efecte.
4. L'avaluació tècnica serà superada en el cas que el programa, projecte o microprojecte abaste una puntuació mínima global de 60 punts, sobre un total de 120 punts, que es distribuiran de la forma següent:
a) 15 punts, com a màxim, per la capacitat de gestió i experiència de l'ONGD sol·licitant.
b) 15 punts, com a màxim, per les característiques i grau d'implicació del soci local.
c) 70 punts, com a màxim, per la qualitat del projecte. A l'efecte, es tindrà en compte el grau d'adequació del projecte als criteris prioritaris i objectius, els factors condicionants del seu desplegament, la població beneficiària d'este, la seua viabilitat economicofinancera i la sostenibilitat futura. També la realització d'una avaluació final, en els supòsits que resulte potestativa.
d) 20 punts, com a màxim, en atenció a la implantació i estructura de l'entitat en la Comunitat Valenciana i l'adequació de les actuacions de l'entitat als objectius i prioritats de la política de la Generalitat en matèria de cooperació internacional per al desenrotllament, de conformitat amb la base 3.
5. Per a superar l'avaluació tècnica serà necessari aconseguir, per cada un dels tres primers apartats del punt anterior, com a mínim, l'equivalent a la mitat de la seua puntuació respectiva.
Base 13. Resolució del procediment.
1. Basant-se en els informes tècnics i la valoració prèvia de les propostes, la comissió tècnica del Programa de Cooperació, formularà una proposta de resolució i l'elevarà al conseller de Solidaritat i Ciutadania.
2. En el termini màxim de sis mesos comptadors des de la publicació d'esta convocatòria en el DOCV de la present convocatòria, el conseller de Solidaritat i Ciutadania resoldrà sobre la concessió o denegació de cada una de les subvencions sol·licitades.
3. La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en la pàgina web de la Conselleria de Solidaritat i Ciutadania.
4. Transcorregut el termini màxim per a resoldre sense que s'haja produït resolució expressa, les entitats sol·licitants podran entendre desestimades les seues pretensions per silenci administratiu.
5. Durant un període de tres mesos comptadors des de la data de la publicació en el DOCV de la resolució de concessió de les subvencions, els documents dels projectes presentats que no resulten subvencionats estaran a disposició de les entitats sol·licitants en la seu de la Direcció General de Cooperació al Desenrotllament i Solidaritat perquè puguen ser retirats. Finalitzat este termini, es procedirà a la seua destrucció.
Base 14. Obligacions de les entitats beneficiàries de subvencions.
1. Les entitats beneficiàries de subvencions han de reunir els requisits i complir les obligacions establides en esta convocatòria i en la legislació vigent, en particular les assenyalades en els articles 13 i 14 de la Llei 38/2003, de 17 de desembre, General de Subvencions.
2. És també una obligació derivada de la Llei General de Subvencions, la de l'article 18, donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, en els termes previstos en la base 25 de la present convocatòria.
3. A més de les obligacions generals de tot beneficiari d'una subvenció pública, en les subvencions regulades en la present orde, les entitats beneficiàries estan obligades a informar de qualsevol modificació, canvi organitzatiu o de responsable, domicili o qualsevulla altra dada identificativa de l'entitat subvencionada, que afecte les relacions amb la Direcció General de Cooperació al Desenrotllament i Solidaritat, i comunicar qualsevol eventualitat que sorgisca en el desenrotllament del projecte.
4. Tots els béns, de qualsevol classe, adquirits a càrrec de les subvencions regulades en esta orde, seran propietat dels destinataris del projecte o del soci local que participe en la seua execució, quedant adscrits al projecte per un termini mínim de 15 anys, en els termes de l'article 30 del Decret 201/1997, d'1 de juliol, pel qual s'aproven les bases i regulació del règim específic de transferències de fons destinats a la cooperació amb països en via de desenrotllament, i l'article 31.4 de la Llei 38/2003, de 17 de novembre, Llei General de Subvencions.
5. En les subvencions destinades a la realització d'un programa o un projecte de cooperació internacional per al desenrotllament serà obligatori realitzar una avaluació final de resultats i objectius en els termes previstos en la base 21 de la present convocatòria.
6. Les entitats beneficiàries dels fons públics han d'aportar, per mitjà del cofinançament previst en l'article 7 del Decret 201/1997, la diferència entre el cost total del projecte i la subvenció atorgada per la Generalitat.
7. En el termini de 10 dies hàbils des de la publicació de la resolució de concessió, les entitats que han obtingut subvenció han d'aportar el model d'acceptació normalitzat disponible en el Portal de la Generalitat (www.gva.es) accedint als apartats "Guia Prop"-"Tràmits i Servicis" o la reformulació del projecte en el supòsit previst en la base següent. Transcorregut este termini sense que s'haja presentat la documentació anterior, s'entendrà que el sol·licitant renuncia a l'ajuda i es dictarà una resolució, i es deixarà sense efecte la subvenció concedida.
8. Sense perjuí d'allò que s'ha assenyalat en el punt anterior, qualsevol sol·licitant podrà renunciar a la subvenció abans del pagament dels fons, de manera expressa i per escrit presentat en el termini de 10 dies hàbils següents a la publicació de la resolució de concessió. Si la renúncia es produïx després d'haver percebut la subvenció concedida, haurà de reintegrar-se la quantitat percebuda més els interessos legals corresponents.
Base 15. Reformulació del projecte
1. En el cas que la subvenció concedida siga inferior a la quantitat sol·licitada, l'entitat subvencionada ha de presentar, dins dels 10 dies hàbils següents a la publicació de la resolució, una reformulació del projecte inicial que l'ajuste a la quantitat finalment subvencionada per la Generalitat. La presentació de la reformulació suposa l'acceptació de la subvenció i ha de realitzar-se per mitjà de la presentació d'un nou formulari d'identificació, en suport escrit i en format electrònic, pdf o compatible Word, així com la descripció dels termes en què s'efectua la reformulació i una nova memòria econòmica adaptada als canvis pressupostaris realitzats.
2. La contribució financera externa, davall qualsevol de les formes previstes en l'article 7 del Decret 201/1997, del Consell de la Generalitat, es podrà ajustar proporcionalment a la reducció de la subvenció. En cap cas este ajust podrà implicar un increment del percentatge de cofinançament de la Generalitat respecte del que apareixia en el projecte inicial.
3. En el cas de no presentar-se la reformulació del projecte en el termini abans indicat, s'entendrà que l'entitat beneficiària renuncia a la subvenció concedida, sense perjuí de l'aplicació prèvia del que disposa l'article 76 de la Llei 30/1992, de 26 de novembre, de Règim Jurídic de les Administracions públiques i del Procediment Administratiu Comú.
Base 16. Inici de l'execució i pagament anticipat de fons.
1. Una vegada rebut el document d'acceptació de la subvenció concedida, l'administració tramitarà el pagament del 100% de la subvenció concedida.
2. L'inici de l'execució del projecte podrà produir-se dins de l'any 2010 i, com a màxim, fins als tres mesos següents a la primera recepció dels fons. Una vegada es produïsca l'inici de l'execució del projecte subvencionat, esta circumstància ha de ser comunicada per escrit a la Direcció General de Cooperació al Desenrotllament i Solidaritat.
3. També ha de ser comunicada a la Direcció General de Cooperació al Desenrotllament i Solidaritat la data de la recepció de la subvenció concedida per la Generalitat en el termini dels deu dies hàbils següents a l'ingrés d'aquella en el compte bancari assenyalat a l'efecte, i aportar original o fotocòpia compulsada de la transferència bancària. En esta mateixa comunicació, ha d'indicar-se el compte bancari obert exclusivament per a les actuacions aprovades a Espanya i acreditar que els fons rebuts s'han transferit a este compte.
4. L'Administració es reserva la facultat de requerir en qualsevol moment garantia real o personal a l'entitat beneficiària si circumstàncies objectives així ho justifiquen.
Base 17. Informes semestrals.
1. Les entitats han de presentar, per cada programa o projecte subvencionat de duració superior a un any, un informe semestral sobre la marxa d'execució d'este, segons model normalitzat disponible, en suport escrit i electrònic, en format pdf o compatible Word.
2. El termini per a la presentació de l'informe semestral serà de deu dies hàbils comptadors des de l'endemà al transcurs de cada semestre d'execució del projecte, d'acord amb la data d'inici comunicada a l'administració en els termes de la base 16.2.
3. Els informes semestrals no podran contindre sol·licituds de modificació del projecte subvencionat ni d'ampliacions de termini que requerisquen l'autorització prèvia i expressa de la Direcció General de Cooperació al Desenrotllament i Solidaritat, sol·licituds que han de realitzar-se en document a banda, sense perjuí de la seua menció, una vegada autoritzats, en el corresponent informe semestral.
Base 18. Finalització del projecte, informe final i documents que han d'acompanyar-lo.
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte.
2. El termini per a la presentació de l'informe final i la justificació dels gastos davant de la Direcció General de Cooperació al Desenrotllament i Solidaritat serà de tres mesos a partir de la data de finalització del projecte o microprojecte i de sis mesos a partir de la data de finalització dels programes.
3. L'informe final s'ha d'emplenar en model normalitzat disponible, en suport escrit i electrònic, en format pdf o compatible Word, i s'hi ha d'analitzar i avaluar la realització del projecte en el seu conjunt, reflectint les actuacions finançades a càrrec de la subvenció de la Generalitat i les que s'hagen finançat a càrrec d'altres subvencions o fons propis.
4. L'informe final ha d'acompanyar-se dels documents següents:
a) Declaració responsable del representant legal de l'entitat sobre el cost total real del projecte i que la subvenció, i, si és el cas, els interessos generats per esta, han sigut invertits en la seua totalitat en el projecte per al qual va ser concedida, i en la qual consten, a més, els objectius aconseguits.
b) En el cas que els gastos inherents a l'execució del projecte s'hagen realitzat a l'exterior, informe del soci local sobre les repercussions del projecte, i certificat del seu representant legal acreditatiu de l'import de les transferències rebudes imputables a la subvenció concedida per la Generalitat.
c) Documents o certificats bancaris acreditatius dels punts següents: ingrés de la subvenció en el compte corrent obert a l'efecte, transferències bancàries realitzades a càrrec d'esta i, si és el cas, tipus de canvi de les transferències bancàries realitzades. Així mateix, certificat de l'entitat bancària dels interessos produïts pel depòsit de la subvenció des del dia de l'ingrés, tant a Espanya com al país de destinació.
Llista numerada dels documents justificatius del gasto realitzat a càrrec de la subvenció concedida, segons model normalitzat disponible, en suport escrit i electrònic, en format compatible Excel. Esta llista ordenada i numerada, d'acord amb les partides del pressupost aprovat, i els conceptes que s'hi comprenen, per subpartides, tal com es van presentar en la memòria econòmica detallada en el moment de la formulació, o si és el cas, en la reformulació econòmica presentada o en la modificació pressupostària del projecte autoritzada o comunicada.
Documents justificatius dels gastos realitzats a càrrec de la subvenció concedida, ordenats basant-se en la llista numerada a la qual es referix la lletra anterior.
Base 19. Justificació dels gastos.
1. Els documents justificatius del gasto han de ser autèntics, a l'efecte dels quals ha de presentar-se el document original acompanyat d'una còpia per a la seua compulsa, o còpia degudament compulsada per notari o fedatari públic.
2. Les factures presentades han de complir amb els requisits exigits per la legislació del país en què s'hagen adquirit els béns o prestat els servicis i, en tot cas, inclouran:
a) Nom, cognoms, denominació social, domicili i número d'identificació fiscal, si és el cas, de l'expedidor i del destinatari.
b) Descripció de l'operació i contraprestació total.
c) Lloc i data d'emissió.
d) Acreditació que s'ha efectuat l'abonament del seu import per l'entitat beneficiària.
e) Els originals han de marcar-se amb un segell o diligència, el model del qual figura en la pàgina web de la Conselleria, i indicar en este el número d'expedient per a la justificació del qual han sigut presentats i el percentatge de finançament que s'imputa a la Generalitat.
3. La data de les factures i justificacions dels gastos a càrrec de la subvenció de la Generalitat ha d'estar compresa dins del termini d'execució real del projecte. Només s'acceptaran documents justificatius anteriors o posteriors, en no més de sis mesos, per als gastos indirectes de formulació i avaluació realitzats per la pròpia entitat o per als gastos d'avaluació final de resultats i objectius realitzats per una avaluadora externa.
4. En el cas que el soci local no puga desprendre's d'algun document justificatiu del gasto, s'ha de presentar informe que motive esta impossibilitat. En este cas, serà necessari que s'aporte una còpia del document confrontada per notari o per funcionari de l'ambaixada o consolat espanyol, el qual donarà expressament fe que en l'original del document s'ha fet constar de manera fefaent que este gasto ha sigut subvencionat per la Generalitat, totalment o parcialment, en la quantia que s'especifique.
1. Si la justificació del gasto no aconseguix la totalitat de la quantia subvencionada o si es presentaren justificants que no puguen considerar-se com a tals o defectuosos, s'iniciarà per l'administració el corresponent procediment de reintegrament de la subvenció concedida.
2. Quant al procediment de gestió i justificació de la subvenció pública caldrà ajustar-se en especial al que disposen els articles 29 a 31 de la Llei General de Subvencions.
Base 20. Control financer.
1. Els originals de tots els documents justificatius del gasto imputables al projecte quedaran depositats en la seu que l'entitat beneficiària tinga a la Comunitat Valenciana, almenys, durant un període de quatre anys des de la presentació de l'informe final.
2. L'entitat beneficiària es compromet a permetre el control financer que correspon a l'òrgan gestor de les subvencions, a la Intervenció General i a la Sindicatura de Comptes de la Generalitat, facilitant, a l'efecte, la informació que siga necessària.
Base 21. Avaluació final de resultats i objectius.
1. Serà preceptiva la realització d'una avaluació final externa de resultats i objectius en el termini de sis mesos des de la data de finalització de les actuacions per a totes les subvencions obtingudes en la modalitat de programes independentment del seu cost total i per a aquells projectes de cooperació internacional per al desenrotllament, el cost total dels quals siga superior a 200.000 euros. El cost de l'avaluació estarà pressupostat en la sol·licitud de subvenció, la seua realització serà preceptiva per al tancament del projecte o programa i formarà part de l'expedient de justificació. En el cas de projectes de cooperació de cost total inferior a 200.000 euros i per a totes les subvencions obtingudes en la modalitat de microprojectes, serà potestativa la realització d'una avaluació externa a la seua finalització.
El cost de les avaluacions a què es referix esta base podrà estar contemplat entre els gastos finançables amb la subvenció, amb el límit del 2% de la subvenció sol·licitada. L'entitat beneficiària ha de comunicar a la Direcció General de Cooperació al Desenrotllament i Solidaritat la designació de les persones físiques o jurídiques que realitzen l'avaluació, així com els termes de referència, a fi que prèviament l'administració preste la seua conformitat sobre l'adequació de la metodologia als criteris clàssics d'eficàcia, eficiència, pertinència, impacte i viabilitat.
Base 22. Avaluació d'impacte dels projectes.
1. La Direcció General de Cooperació al Desenrotllament i Solidaritat, amb l'objecte d'analitzar els efectes sobre el desenrotllament del país i sobre la imatge de la Generalitat en este, podrà sotmetre els projectes subvencionats a una avaluació de les conseqüències de les accions realitzades, a fi d'identificar i corregir les possibles deficiències o impactes negatius i optimitzar els recursos utilitzats.
2. Esta avaluació podrà ser efectuada a través de la pròpia Administració o per mitjà de la contractació d'empreses o entitats externes, especialitzades en la matèria.
3. L'Administració podrà realitzar missions de seguiment en el terreny per a verificar el grau de compliment de les actuacions i demanar informes valoratius sempre que s'estimen necessaris.
Base 23. Modificació del projecte i ampliacions de termini.
1. Quan durant l'execució del projecte succeïsquen circumstàncies que alteren o dificulten greument el desenrotllament d'este, l'entitat beneficiària estarà obligada a sol·licitar per escrit, de forma motivada i amb caràcter immediat a l'aparició de les circumstàncies que la justifiquen, l'autorització de modificació substancial del projecte a la Direcció General de Cooperació al Desenrotllament i Solidaritat. S'entén per modificació substancial aquella que afecte objectius, resultats, població beneficiària, ubicació territorial, soci local o variació de les partides pressupostàries en més del 10% del pressupost inicialment aprovat o reformulat.
2. La resta de modificacions del projecte es consideraran modificacions no substancials i han de ser comunicades per escrit a la Direcció General de Cooperació al Desenrotllament i Solidaritat de forma immediata a l'aparició de les circumstàncies que les motiven.
3. Qualsevol modificació del projecte comportarà la presentació, adaptat a les noves circumstàncies, d'un nou formulari d'identificació, en suport escrit i electrònic, en format pdf o compatible Word i, si és el cas, una nova memòria econòmica.
4. El termini d'execució del projecte i els terminis de presentació dels informes de seguiment i de l'informe final només podran ser ampliats si així ho autoritza la Direcció General de Cooperació al Desenrotllament i Solidaritat, amb la sol·licitud prèvia motivada de l'entitat beneficiària. En cap cas podrà autoritzar-se l'ampliació d'un termini ja vençut, per la qual cosa la sol·licitud d'ampliació ha de presentar-se abans que vença el termini l'ampliació del qual se sol·licita, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 24. Revocació i reintegrament de les subvencions.
1. L'Administració, si existiren motius fundats per a suposar que el projecte està sent incorrectament executat, podrà:
a) Suspendre provisionalment, amb audiència prèvia de l'entitat interessada, el desenrotllament de l'acció fins que se supervise l'execució del projecte.
b) Sol·licitar a l'entitat la consolidació de la devolució dels fons percebuts.
c) Revocar, amb audiència prèvia de l'entitat interessada, la resolució de concessió.
2. En els supòsits previstos en l'article 37 de la Llei 38/2003, General de Subvencions, i en l'article 15 del mencionat Decret 201/1997, l'entitat beneficiària de la subvenció ha de reintegrar la quantitat rebuda i abonar l'interés de demora des del moment del pagament de la subvenció.
3. Les entitats subvencionades podran reintegrar, al compte restringit de la Generalitat 0049 1827 85 0651376145, aquelles quantitats no invertides en la realització de l'objecte i de les activitats subvencionades. Els reintegraments voluntaris han de comunicar-se, amb informe raonat, de forma immediata al centre gestor competent en matèria de cooperació al desenrotllament, i aportar a més l'original o fotocòpia compulsada de l'ingrés realitzat, i incloure's este informe juntament amb l'informe final que es presente una vegada finalitzada l'execució del projecte.
Base 25. Difusió de l'origen de les subvencions i accions de sensibilització social, educació per al desenrotllament i difusió pública del projecte.
1. Les entitats que reben estes subvencions han de donar difusió a l'origen de la subvenció i incorporar de forma visible el logotip de la Generalitat, Conselleria de Solidaritat i Ciutadania, en tot el material escrit de difusió o de publicitat que tinga qualsevol relació amb les accions subvencionades, així com, si és el cas, aquells logotips que tinguen relació amb el programa públic en què s'emmarquen. El logotip de la Generalitat que s'ha d'utilitzar serà el que figure en la pàgina web de la Conselleria de Solidaritat i Ciutadania.
Quan les entitats beneficiàries de la subvenció exhibisquen el seu propi logotip, el de la Generalitat i, si és el cas, el del programa públic en què s'emmarquen les accions subvencionades, ha de figurar amb la mateixa grandària i en les mateixes condicions de visibilitat.
2. Serà preceptiva en totes les subvencions aprovades, la realització de les accions de sensibilització social, comunicació i difusió del projecte d'acord amb les indicacions de la Conselleria de Solidaritat i Ciutadania. El cost d'estes accions serà de l'1% de l'import de la subvenció concedida en la present convocatòria i formarà part de la justificació.
3. En el cas que la realització del projecte genere qualsevol tipus de documentació audiovisual o material imprés, una còpia d'este material ha d'entregar-se a la Direcció General de Cooperació al Desenrotllament i Solidaritat, durant el termini d'execució del projecte o bé a la seua finalització. La Generalitat queda autoritzada per utilitzar el material audiovisual o imprés dels projectes subvencionats tant en la seua pàgina web, com en els documents que realitze, com ara memòries, plans anuals o presentacions, entre altres.
Base 26. Règim jurídic aplicable.
Esta convocatòria i la corresponent concessió de subvencions s'ajustarà al que disposen els preceptes de caràcter bàsic de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de desenrotllament, així com a aquells altres preceptes d'estos textos legals que, amb caràcter supletori, quan siguen compatibles amb la legislació pròpia, siguen d'aplicació d'acord amb el que disposa l'article 4 del Decret 201/1997, d'1 de juliol, del Consell de la Generalitat, en especial, quant al règim de reintegraments i d'infraccions i sancions.
Igualment, s'aplicaran a la present convocatòria els preceptes en matèria de subvencions recollits en el Text Refós de la Llei d'Hisenda Pública de la Generalitat, quant no s'oposen als articles bàsics de la mencionada Llei estatal.